ଭୁବନେଶ୍ୱର, ଅଗଷ୍ଟ ୨୫(ଲୋକାଲ ୱାୟାର): ବିଭିନ୍ନ ଜିଲ୍ଲାରୁ ବାଇକ୍ ଲୁଟୁଥିବା ଏକ ଗ୍ୟାଙ୍ଗର ୪ ଜଣଙ୍କୁ ଗିରଫ କରାଯିବା ସହ ସେମାନଙ୍କ ଠାରୁ ୧୧ଟି ବାଇକ୍ ଓ ଗୋଟିଏ ହାଇୱା ଜବତ କରାଯାଇଥିବା ମଙ୍ଗଳବାର କମିଶନେରେଟ ପୁଲିସ ପକ୍ଷରୁ କୁହାଯାଇଛି ।
ଗିରଫ ଅଭିଯୁକ୍ତମାନେ ହେଲେ କଟକ ଜିଲ୍ଲା ବାଙ୍କୀର ସୁଶାନ୍ତ ପାତ୍ର ଓରଫ ବଣ୍ଟି ଏବଂ ସାହିଲ ଜାନି । ଏମାନଙ୍କଠାରୁ ଚୋରି ଗାଡ଼ି କିଣୁଥିବା ଅନ୍ୟ ଦୁଇ ଅଭିଯୁକ୍ତ ମଧ୍ୟ ଗିରଫ ହୋଇଛନ୍ତି ।
ଏହି ଗ୍ୟାଙ୍ଗ୍ ଗଞ୍ଜାମ, ଖୋର୍ଦ୍ଧା, ଭୁବନେଶ୍ୱର, କଟକ, ଅନୁଗୁଳ ଏବଂ ଢେଙ୍କାନାଳ ଜିଲ୍ଲାର ବିଭିନ୍ନ ସ୍ଥାନରେ ବୁଲନ୍ତି । ଗାଡ଼ିଗୁଡ଼ିକୁ ପ୍ରଥମେ ସେମାନେ ଚିହ୍ନଟ କରନ୍ତି ଏବଂ ପରେ ସୁଯୋଗ ଦେଖି ଲୁଟି ନିଅନ୍ତି ।
ଏମାନଙ୍କ ଠାରୁ ତିନୋଟି ୟାମାହା, ୨ଟି ପଲସର୍, ଗୋଟିଏ ହୋଣ୍ଡା ଆକ୍ଟିଭା, ଗୋଟିଏ ହୋଣ୍ଡା ଆାଭିଏଟର, ଗୋଟିଏ ବୁଲେଟ, ଗୋଟିଏ ଟିଭିଏସ ଆପାଚି, ଗୋଟିଏ ହାଇୱା ଟ୍ରକ ଏବଂ ୪ଟି ମୋବାଇଲ ଫୋନ୍ ଜବତ ହୋଇଛି ।
ଏମାନଙ୍କ ନାମରେ ରାଜଧାନୀର ବିଭିନ୍ନ ଥାନା ସହିତ ଖୋର୍ଦ୍ଧା, ଯାଜପୁର, ପୁରୀ, ଗଞ୍ଜାମ ଏବଂ କଟକ ଜିଲ୍ଲାର ବିଭିନ୍ନ ଥାନାରେ ବହୁ ମାମଲା ରହିଥିବା ପୁଲିସ କହିଛି ।
